የቀድሞ ጠ/ሚ ኃይለማርያም ደሳለኝ ይፋዊ የሽኝት ስነስርዓት ሊደረግላቸው ነው
የኢፌዴሪ የቀድሞ ጠቅላይ ሚኒስትር ኃይለማርያም ደሳለኝ ዛሬ  በብሄራዊ ቤተመንግስት ይፋዊ የሽኝት ስነስርዓት ሊደረግላቸው ነው ።መሪው ፓርቲ ኢህአዴግ እና መንግስት በሀገሪቱ የተፈጠረውን ችግር ለመፍታት እየተገበሯቸው ያሉ ማሻሻያዎች እንዲሳኩ እና ለተቀመጡ የመፍትሄ አቅጣጫዎች የመፍትሄ አካል ለመሆን በገዛ ፈቃዳቸው ከኢህአዴግ ሊቀመንበርነት እና ከኢፌዴሪ ጠቅላይ ሚኒስትርነት ለመልቀቅ ጥያቄ ማቅረባቸውን ተከትሎ አዲስ የኢህአዴግ ሊቀመንበር መመረጡ እና ጠቅላይ ሚኒስትር መሾሙ ይታወሳል።በሀገሪቱም ታሪካዊ በተባለ የስልጣን ሽግግርም አቶ ኃይለማርያም ደሳለኝ አዲስ ለተሾሙት የኢፌዴሪ ጠቅላይ ሚኒስትር ዶክተር አብይ አህመድ ስልጣን አስረክበዋል።አቶ ኃይለማርያም ደሳለኝ የታላቁ መሪ መለስ ዜናዊ ድንገተኛ ህልፈትን ተከትሎ በነሃሴ ወር 2004 ዓመተ ምህረት ላይ የኢፌዴሪ ተጠባባቂ ጠቅላይ ሚኒስትር፤ በመቀጠልም መስከረም ወር 2005 ዓመተ ምህረት ላይ የኢህአዴግ ሊቀመንበር ሆነው በመመረጥ የኢፌዴሪ ጠቅላይ ሚኒስትር በመሆን ተሹመው አገልግለዋል።ስለሆነም በብሄራዊ ቤተመንግስት በሚከናወነው የሽኝት ስነ ስርዓት ላይ የመንግስት ከፍተኛ ባለሰልጣናት፣ ዲፕሎማቶች እና ታዋቂ ግለሰቦች ይገኛሉ ተብሎ ይጠበቃል።ኤፍ ቢ ሲ